लड़का माँ के पल्लू से खेल रहा था।उसके गंदे चेहरे पर मासूमियत का नामोनिशान नही था। उसमे कुछ ऐसा नही था जिसे देखकर दया-माया जैसा कोई भाव उपजे। निशांत को ऑफिस जाने के लिए देर हो रही थी, उसने कमरे के सदस्यों पर एक उचाट नजर डाली और चल पड़ा। नौकरी का पहला दिन जिसके लिए उसने कितनी तपस्या और इंतजार किया था, जो बहुत हद तक संतोषप्रद रहा। उसके बॉस उदार स्वभाव वाले थे और सहकर्मी मिलनसार। ऑंफिस से घर लौटते समय उसे सुबह वाली घटना याद आने लगी। जब वह घर पहॅॅॅुचा तो देखा कि मुहल्ले में सभी के घर बिजली है। सिवाय उस घर के ,जिसमें सुबह-सुबह महाभारत छिड़ी थी। वह उस के घर के सामने से गुजर रहा था कि, एक बिलखता हुआ स्त्री स्वर उसके कानों में पड़ा, जिसे सुनकर वह आगे नही बढ़ सकता था।वह घर के अंदर गया, एक मोमबत्ती के टिमटिमाते प्रकाश में वही सुबह वाली औरत और उसके तीनों बच्चे सिकुडे.-सिमटे बैठे रो रहे थे। खाट पर पड़ा लड़का बेचैनी से हाथ-पैर पटक रहा था। उसके कदमों की आहट से उठी कई जोड़ी नजरों को वह महसूस कर रहा था। अंधेरे में भी निशांत दर्द और भूख से बिलबिलाते बच्चों की पीड़ा को मन की ऑंखों से देख सकता था। उसने कुछ रुपए जेब में से निकाल कर औरत की ओर बढ़ाते हुए कहा-‘‘लो बच्चों को कुछ खिला-पिला दो, इस बच्चे को डॉंक्टर को दिखा दो।‘‘औरत ने रुपए थाम लिए और निशांत लौट आया।